टाइम8बर’ देस्कनिफ्राय- सोर जागोन जोंनि रायजोनि खुंथाय दोलो ? बेखौ मिथिनो आरो गुमुर लानो दा सान्दै आसामनि साफ्रोमबो सांग्रां सुबुंफोरा लुबैयो। संबिजिदजों गनाय जानायनि उनाव थांनाय 70 बोसोराव हादरनि लकसभा आरो बिधान सभानि गोबां बिसायख’थि खुंजालांबाय। बे बाबेनलांनाय सानफोराव सान्थ्रहायै दोलोआ फोजौलाय-फाहायलाय जानानै सान्थ्रहायै दैदेनगिरिफोरनि गेजेराव सोरबाबा देरलांबाय आरो सोरबाबा ज’स्रोनानै थानांगौ जाबाय। बे फोजौलाय-फाहायलाय खालामग्रा बिसायख’थिया सुबुंखान्थि हादराव गोसो फाग्ला खालामनाया बुहुमावनो मुंदांखा । बिदि बिसायख’थि मिरु खालाम जानाय बिसायख’थिया दासान्दै बयखौबो गोसो बोनो हायाखै बुंब्ला बारा बुंनाय जानाय नङा। राजखान्थि दोलोनि दैदेनगिरि-मावथिफोरनि गोदै-गोदै बिबुंथिखौ खोनानानै गोबां सांग्रां सुबुंफोरा भट होया। बिसोर भट होगोन रायजोनि जौगानाय, मोजां खुंथाय आरो सरासनस्रा रायजोफोरा मुलाम्फा जानो हानाय बिथांखिफोरा मावफुं जागोन होननानै फोथायब्लासो । बि फोथाय जानाय दोलोनि गेजेराव जायगायारि एबा माहारियारि राजखान्थि दोलोनि जायखि जाया मोनसे । दासान्दै बिजेपि दोलोखौ हारि दाङाबाजियारि, आसामनि सुथुर, थगायसुला, फान्दायसुला, फोथायखेबस’ होननानै गोबाङानो बुंबाय थायोब्लाबो नाथाय बिजेपि दोलोनिथिंसो रायजोफोरा मोखां जालांनाया जोबोर सोमोनांथाव बादि जादों । आसामनि माखासे सुबुंफोरा रां-रुफा, मुवा-बेसाद आरो सोरखारि सुबिदा मोननायनि थाखाय बिजेपिजों बायजादों नामा ? बिजेपिआ सुबुं गोहो, रांखावरि गोहो, बायदि लुबैहोनाय दिन्थिनानै बे सुबिदाखौ लानो हादों नामा ? आसामनि रायजोफोरा सान्दोंमोनदि आसामाव मोनसेल’ जायगायारि राजखान्थि दोलो जोनोम जाथों। नङाब्ला गोहो गोरा बिजेपि दोलोखौ फेजेननाया एसे गोरलै बाथ्रा नङा। नाथाय रायजो-राजानि साननायनि उल्था आसामाव जोनोम जाबाय गोबां जायगायारि राजखान्थि दोलो। बिफोर दोलोफोरा जायगायारि जासेयावबो बिसोरनि गेजेराव गोरोबलायनाय नुवाखै। बिनिखायनो आसामाव मोनसेल’ जायगायारि दोलो जानाया जोबोर गोब्राब ! बिफोर गोदान जायगायारि राजखान्थि दोलोफोरनि सावरायनाय आरो मावथायफोरखौ नुयोब्ला गोसोयाव गोबां सोंलु सोमजियो । मानोना फैगौ बिधान सभानि बिसायख’थियाव बिसोर बिजेपि दोलोनि देरहानायखौ लुबैयो ना जेननायखौ लुबैयो ? बेबो एसे सानजाथाव बाथ्रा ! गोबाङानो मिथिगौदि दानि राजखान्थिया देरहानाय-जेननायनिसो गेलेनाय राजखान्थि । जेरैखि जाया देरहानानै माबोरै सोरखार दानो हायो बिनिल’ थांखि गासैबो राजखान्थि दोलोफोरनि। बिनिखायनो हरसेनि गेजेरावनो दोलो सोलायनाय बायदि जाथाया जायो। बे बाथ्राया थारदि राजखान्थियाव जाथाव-जाथावै जेबो गैया। बिनिखायनो दिनैनि सुथुरा गाबोननि बिसुखे जानाया बारा गिदिर बाथ्रा नङा ! मानोना दासान्दै जायगायारि राजखान्थि दोलोफोरनि दैदेनगिरिफोरा सोरखार दागोन होननानै बुंदोंब्लाबो दानो हायाबाबो जानो हागौ ! थेवबो सानैसो बिजाथि देरहा लांनाया रोखा । आरो बे देरहा लांनाय सानै-साथाम बिजाथिफोरा जाय दोलोआ सोरखार दागोन बिजों लोगो जाहैफानो बारा सम नाङा। बाथ्राया जाबायदि बिजेपि एबा कंग्रेस दोलोनि जथाय आफादा जायगायारि राजखान्थि दोलोनि मदद गैयाब्ला सोरखार दागोनखौ एसे गोजान नुदों। बिनिखायनो जायगायारि राजखान्थि दोलोआ माबेबा राजखान्थि दोलोखौ मदद होनो हागौखौ नुहुरदों। बिनिखायनो मोनफ्रोमबो बिसायख’थिया मोनसे आलादा बेसेन दं। बे बेसेनखौ साफ्रोमबो नोगोरारिया मोजाङै हमदां हानानै गावनि बेसेन गोसा नोगोरारिनि मानथायखौ मोजाङै बाहायनो हादोंना हायाखै, बेखौ साननो सम जाबाय। मोनफ्रोमबो सायख’थियाव सरासनस्रा सुबुंफोरा सानै हयै गावनि बेसेन गोसा भटखौ होनो नाजानाया सुबुंखान्थि हादराव जोबोर गोनांथार। नाथाय जोंनि हादराव एबा रायजोयाव साबेसे सांग्रां सुबुंफोरा बे बेलायाव सानो ? बिदिनो गुबुन मोनब्रै रायजोजों लोगोसे आसामावबो बिधान सभानि बिसायख’थिया खुंजानायनि आगोलनो सांग्रां सुबुंफोरा सानखानानै लानाया मोजां। मोनसे सानखांनाय फैदोंदि जोंनि माखासे दैदेनगिरिफोरा खालि सुबुंखान्थि सुबुंखान्थि होननानै बुंबाय थायोब्लाबो बिसायख’थिनि समाव नोगोरारिनि दरखं मोखां मोखां थांनानै भट बिना “सुबुंमोदाय”खौ गुर्थ’ दिन्थिफ्लानो नाजायो। नाथाय खुंथायाव थानाय दैदेनगिरिनि दिन्थिनाय, थाबायनाय-बेरायनायफोरा मोनसे रोखोमनि राजा खुंथाय बादि नुस्रानाय बादि जायो। बिसायख’थिनि सिगांनि बिजाथि आरो बिसायख’थिनि उननि ” सुबुं थान्दै”नि आखुया हा-अख्रां फाराग थानाय बादि हमजायो सरासनस्रा सुबुंनि नोजोराव। गुबुन फारसे बिसायख’थिनि गासै राहाया मोनसे फालांगि बादिसो जानो थांगासिनो दं । रां-रुफा होनानै बेनिफिसारि खालामनानै भट लानायनिसो मोनसे फान्दायनाय सुजुयो। उदां गोसोजों भट होनो हानायनि मोनसे थासारि गैया खालामनो नाजानाय बादि नुयो । बिनि थाखाय गामि, थावन-सोहोर, नखर-नखर राजखान्थिनि बारखौ फारसेल’ बिरहोनो राजखान्थिनि दैदेनगिरि-मावथिफोरा नाजानाय नुनो मोनो । राजखान्थिनि मुङै सोमजिहोनाय बिदि सानखानानै मावनाया सुबुंखान्थिनि थाखायजे सुथुर बेनि थाखाय गुर्थ’ होननानै नायबिजिरनो गोनां जानानै फैदों। बिनिखायनो मोगा-मोगि जानो सिगांनाय बिसायख’थिनि समाव राजखान्थि दोलोफोरा सोमजिहोनाय दुंहाव थासारिखौ गुदुंसिन खालामा बालानो मोनसे मोजां साननायजों नायबिजिरनाया मोजां। बिनि थाखाय नोगोरारिफोरा गावनि बेसेन गोसा भटखौ सोरबा सासे मोजां बिजाथिनो होनो नाजानाया गाहाम होननानै साननो गोनां जानानै फैदों आरो सोरनिबा सिगि-सग’ खालाम जानायाव गावनि बेसेन गोसा भटखौ गाज्रि खालामनो नाङा । बि भट होनायजोंनो रायजो थामहिनबा हारि दानाया सोनारो। बिनिखायनो बिसायख’थिनि फोसावदिंनाय समाव राजखान्थि दोलोफोरा बायदि थार-नंखाय बाथ्रा बुंनायफोरखौ नायबिजिरनो नांगोन। नंखाय रावजों राजखान्थि दोलोनि दैदेनगिरि-मावथिफोरा सरासनस्रा सुबुंफोरखौ गल’गथ’ खालामनानै भट मोननायनि फान्दायगोन, बिनि थारखौ सरासनस्रा सुबुंफोरा हमदांनो हानांगोन। सोरबा बिजाथि एबा दैदेनगिरिया आखायाव होफैनो हागौ रांनि थफ्ला, नाथाय बि राङा भटारनि बेसेन जानो हाया। बेखौ हमनो हानांगोन । बेफोरखौ नायबिजिरनानै उदां गोसोजों हादर-रायजोनि थाखाय भट होनायनि राहा खालामनांगोन। बिनिखायनो आसामाव फैबाय थानाय बिसायख’थियाव भटारफोरा गावनि बेसेन गोसा भटखौ गोबां सानैहयै नायनानैसो मोजां दोलो एबा बिजाथिनो भट होनो नाजानांगोन। अब्ला फैबाय थानाय रायजोनि गोदान सोरखारखौ रायजोफोरा लुबैनाय बादि मोनगोन। बे मोजां सोरखारानो रायजो थामहिनबा हादरनि नोगोरारिफोरनिनो मोजां जागोन होननानै रोखा बुंनो हागोन।